# Maria Eugènia Gay Rosell

Maria Eugènia Gay Rosell (Barcelona, 1975) és una jurista i advocada catalana, regidora de l'Ajuntament de Barcelona pel PSC des de les eleccions municipals de 2023.

## Trajectòria

Especialista en dret processal civil, exerceix en els àmbits del dret de família, successions, responsabilitat civil, dret registral, associacions, fundacions i col·legis professionals. La seva trajectòria dins el Col·legi de l’Advocacia de Barcelona es va iniciar sent diputada de la Junta de Govern de l’ICAB sota el mandat de la degana emèrita Sílvia Giménez-Salinas (2005-2009). Des de juliol de 2017 és la presidenta de l’Associació Intercol·legial de Col·legis Professionals de Catalunya.
És degana del Col·legi de l'Advocacia de Barcelona (ICAB) des del juny de 2017, quan substituí Oriol Rusca, qui ocupava el càrrec des del juliol del 2013.
Ha impulsat el disseny i implantació del primer pla d’Igualtat (2018-2021) dins del Col·legi de l’Advocacia de Barcelona, fet pel qual el 2019, la Corporació va rebre el premi Women in a Legal World (categoria Igualtat). També ha promogut dins la Corporació la realització del fòrum internacional de debat ‘Women Business & Justice European Forum’ amb l’objectiu d’enfortir i promoure el lligam professional de les dones de la justícia amb la societat civil i el món empresarial. El juliol del 2019 va rebre el premi Dona Jurista de l'any convocat pel portal jurídic Lawyerpress New, en el marc del IV Congrès de l'Advocacia de Barcelona.
Del juliol de 2020 és la president del Consell d'Il·lustres Col·legis d'Advocats de Catalunya i de la Comissió de Mediació de la Fédération des Barreaux d’Europe. També és vicepresidenta del Consejo General de la Abogacía Española i alhora és la representant del Capítol Espanyol de la World Jurist Association.
El 18 de gener de 2022 va ser nomenada delegada del govern espanyol a Catalunya pel Consell de Ministres, càrrec en el qual va rellevar Teresa Cunillera. Va mantenir el càrrec fins a la primavera de 2023.
El 17 de juny de 2023, com a resultat de l'investidura de Jaume Collboni (PSC) com a alcalde de Barcelona, va ser nomenada segona tinenta de l'alcaldia, on liderarà l’àrea de Cicles de Vida, Drets Socials, Cultura, Esports, Educació i Coordinació Territorial. Tot això junt a Laia Bonet (1a tinenta), Albert Batlle (3r tinent) i Jordi Valls (4t tinent). Pel que fa als districtes, és la regidora de Sarrià-Sant Gervasi. Finalment presidirà l'Institut Municipal d'Educació, l'Institut de Cultura, l'Institut Municipal de Persones amb Discapacitat i l'Institut Municipal de Serveis Socials de Barcelona.

## Referències

* ↑ «Maria Eugenia y Gay Laia Bonet números dos y tres de la lista de Jaume Collboni en la Alcaldía de Barcelona» (en castellà), 28-02-2023. [Consulta: 28 març 2023].
* ↑ Barroso, Silvia «Maria Eugènia Gay: "No vull ser una degana amb equip sinó un equip amb degana"». Ara, 02-07-2017 [Consulta: 11 juliol 2019].
* ↑ «La decana del ICAB Maria Eugenia Gay, premio Mujer Jurista 2018» (en castellà). Europa Press, 11-07-2019. [Consulta: 15 gener 2022].
* ↑ «Maria Eugenia Gay – World Jurist Association» (en anglès americà). [Consulta: 15 gener 2022].
* ↑ Toro, Marc. «La jurista Maria Eugènia Gay serà la nova delegada del govern espanyol a Catalunya». Ara.cat, 14-01-2022. [Consulta: 15 gener 2022].
* ↑ «Jaume Collboni, nou alcalde de Barcelona | Info Barcelona | Ajuntament de Barcelona». [Consulta: 18 juny 2023].
* ↑ «Signats els primers decrets del mandat 2023-2027 | Info Barcelona | Ajuntament de Barcelona». [Consulta: 18 juny 2023].